《贺易使君父母偕寿三十六韵》
明代·胡应麟

玄圃昆崙外，蓬丘日月边。殊方传胜迹，人代几真仙。

藉甚文章客，栖迟少壮年。叔孙元学礼，扬子旧谈玄。

夜雪宫墙外，春风壁水前。杏园虚彩笔，棘院堕青钱。

匡阜晨携屐，浔阳晚扣舷。拂云穿茜峭，临水弄漪涟。

勇退闻先哲，雄蜚识后贤。挟书游建礼，视草向甘泉。

太液池头树，慈恩寺里筵。莺花辞汉阙，禾黍问吴田。

五裤讴歌起，双凫舄履旋。戴星离禹服，瞻日上尧天。

冕拂金茎露，香分玉座烟。龙鳞看咫尺，贝锦乍流传。

帝谓淮阳近，民称颍水便。之官同白傅，奉使属张骞。

拥节霜威静，褰帷雨泽绵。香炉吟际出，瀑布望中连。

触目亲闱阻，驰情綵服偏。西江移鼓吹，南浦系楼船。

灿烂绯桃实，荧煌赤锦笺。中庭罗窕窈，别墅进芳鲜。

片玉辉蓝井，双星耿婺躔。苍虬临几席，騄駬候辎軿。

跨凤来王母，骑麟下偓佺。白云空入梦，青琐待鸣鞭。

鼎鼐调元气，舟航涉大川。八荒偕忭跃，四海荷陶甄。

瑞霭时时发，祥光夜夜悬。万年觞咏地，长奏碧霞篇。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。